Hájka

Hájka je potok na hornej Orave, na území okresu Námestovo. Je to pravostranný prítok Sihelnianskeho potoka, meria 3,2 km a je tokom VI. rádu.

Pramení vo výbežku Podbeskydskej vrchoviny, v lokalite Hájka na severozápadnom úpätí Oleksovky (896,0 m n. m.), východne od obce Oravské Veselé v nadmorskej výške cca 770 m n. m. Od prameňa tečie výhradne severovýchodným smerom, zľava najprv priberá prítok prameniaci východne od kóty 790,0 m, sprava prítok zo severného svahu Oleksovky a znovu zľava druhý prítok vznikajúci východne od kóty 790,0 m. Potom priberá významný pravostranný prítok (1,8 km) zo severného svahu Vahanovho vrchu (918,4 m n. m.), vstupuje do Podbeskydskej brázdy a z pravej strany priberá ešte dva prítoky: prítok (2,3 km) zo severovýchodného svahu Vahanovho vrchu a krátky prítok spod kóty 717,0 m. Západne od obce Rabča, v časti Grúň, ústi v nadmorskej výške približne 652 m n. m. do Sihelnianskeho potoka.

Potoky na Slovensku
Povodie Oravy
Vodné toky v okrese Námestovo